**Toni Saarinen** (6. elokuuta 1976 Hämeenlinna – 2. elokuuta 2021) oli suomalais-itävaltalainen jääkiekkoilija, pelipaikaltaan vasen laitahyökkääjä. Hän pelasi urallaan SM-liigassa yhteensä 336 runkosarjaottelua tehopistein 39+63=102 ja seitsemän playoff-ottelua tehden yhden syöttöpisteen. Saarinen pelasi uransa 11 viimeistä kautta Itävallan toiseksi korkeimmalla sarjatasolla Nationalligassa ja sitä seuranneessa Inter-National-Leaguessa. Hän edusti Itävallassa vain EHC Lustenauta, jonka kapteenina hän toimi neljänä viimeisenä kautenaan vuosina 2012–2016. Saarinen on Itävallan toiseksi korkeimman sarjatason (Nationalliga ja INL) runkosarjan kaikkien aikojen paras pistemies ja syöttäjä tehtyään yhteensä 360 ottelussa tehot 202+502=704.

Ura
---

Saarinen oli Hämeenlinnan Pallokerhon kasvatti. Hän oli joukkueen A-nuorten paras pistemies kausina 1994–1995 ja 1996–1997, joista jälkimmäisenä mainitulla kaudella Saarinen voitti koko A-nuorten SM-liigan piste- ja maalipörssin tehoilla 24+30=54. Hän voitti kauden päätteeksi hopeaa. Saarinen debytoi HPK:n SM-liigajoukkueessa kaudella 1995–1996, jolloin hän pelasi kahdeksan runkosarjaottelua. Kaudella 1996–1997 liigaotteluita kertyi kolme. Kaudella 1997–1998 Saarinen pelasi HPK:ssa 17 SM-liigaottelua tehden kaksi syöttöpistettä, mutta hänen peliaikansa jäi kuitenkin pieneksi ja Saarinen siirtyi kesken kauden sarjatasoa alemmas I-divisioonajoukkue Pelicansiin.

Kaudella 1998–1999 Saarinen voitti Pelicansin sisäisen piste- ja syöttöpörssin tehoilla 16+30=46 ja oli kauden päätteeksi nostamassa joukkuetta SM-liigaan. Ensimmäisellä kokonaisella SM-liigakaudellaan 1999–2000 hän teki 51 runkosarjaottelussa tehot 9+5=14. Saarinen jakoi Pelicansin sisäisen maalipörssin kolmannen sijan Brett Lieversin kanssa. Neljännellä SM-liigakaudellaan 2002–2003 hän teki liigan yhden kauden piste-ennätyksensä tehoilla 8+21=29, joilla Saarinen voitti Pelicansin sisäisen syöttöpörssin ja jakoi sisäisen pistepörssin voiton kesken kauden HIFK:hon siirtyneen Jari Kauppilan kanssa. Hänellä oli myös SM-liigassa viimeiseksi jääneen Pelicansin paras teholukema (+6). Saarinen keräsi myös SM-liigan yhden kauden jäähyennätyksensä 103 minuutillaan, joilla hän sijoittui liigan jäähypörssissä kuudenneksi.

Vajaan kahdeksan Pelicansissa viettämänsä vuoden jälkeen Saarinen siirtyi hänen aiemman ketjukaverinsa Jouko Myrrän houkuttelemana Itävallan toiseksi korkeimmalla sarjatasolla Nationalligassa pelanneeseen EHC Lustenauhun kaudeksi 2005–2006. Saarinen oli ensimmäisellä kaudellaan Myrrän jälkeen joukkueen toiseksi paras pistemies tehoilla 27+45=72 ja hän voitti kauden päätteeksi Nationalligan-mestaruuden. Kaudella 2007–2008 Saarinen teki sarjan yhden kauden piste-ennätyksensä tehoilla 27+73=100, joilla hän voitti myös pistepörssin. Saarista aiemmin Nationalligassa sadan tehopisteen rajan on ylittänyt vain kolme pelaajaa. Hän voitti sarjan pistepörssin myös seuraavalla kaudella 2008–2009 tehoilla 27+56=83, kuten myös pudotuspeleissä tehoilla 8+13=21. Saarinen voitti kauden päätteeksi mestaruuden.

Kaudeksi 2012–2013 Nationalligan tilalle perustettiin Inter-National-League, johon liittyi joukkueita myös Sloveniasta ja vuotta myöhemmin Italiasta. Saarinen nousi ensimmäisellä INL-kaudella myös Lustenaun kapteeniksi. Kaudella 2013–2014 hän nousi kanadalaisen Ryan Fosterin ohi Itävallan toiseksi korkeimman sarjatason kaikkien aikojen parhaaksi pistemieheksi tehtyään 578. tehopisteensä runkosarjassa. Kaudella 2014–2015 Saarinen jakoi tehoilla 13+31=44 koko INL:n syöttöpörssin voiton Kapfenberg Steelersin Philipp Winzigin kanssa ja sijoittui pistepörssissä kahdeksanneksi. Hän oli myös Lustenaun toiseksi paras pistemies Scott Barneyn jälkeen, kuten myös Itävallan Cupissa tehoilla 2+7=9. Kevään 2015 pudotuspeleissä Saarinen oli joukkueen paras pistemies tehoilla 6+9=15. Hän voitti kauden päätteeksi INL:n mestaruuden.

Saarisen kausi 2015–2016 jäi rikkonaiseksi olkapäävaivojen vuoksi. Hän lopetti pelaajauransa kevääseen 2016.

Perhe ja yksityiselämä
----------------------

Saarinen sai Itävallan kansalaisuuden vuonna 2013. Hänen serkkunsa Jani Keinänen pelasi omalla urallaan yli 600 SM-liigaottelua.

Saarinen kuoli vuonna 2021 auto-onnettomuudessa. Hänellä oli itävaltalainen vaimo ja kolme lasta.

Tilastot
--------

|   |   | Runkosarja |   | Pudotuspelit |
| --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |
| 1995–1996 | HPK | SM-liiga | 8 | 0 | 0 | 0 | 2 | – | – | – | – | – |
| 1996–1997 | HPK | SM-liiga | 3 | 0 | 0 | 0 | 2 | – | – | – | – | – |
| 1997–1998 | HPK | SM-liiga | 17 | 0 | 2 | 2 | 2 | – | – | – | – | – |
|  | Pelicans | I-divisioona | 27 | 5 | 19 | 24 | 20 | – | – | – | – | – |
| 1998–1999 | Pelicans | I-divisioona | 48 | 16 | 30 | 46 | 52 | 9 | 4 | 2 | 6 | 4 |
| 1999–2000 | Pelicans | SM-liiga | 51 | 9 | 5 | 14 | 40 | – | – | – | – | – |
| 2000–2001 | Pelicans | SM-liiga | 43 | 4 | 10 | 14 | 24 | 3 | 0 | 1 | 1 | 0 |
| 2001–2002 | Pelicans | SM-liiga | 50 | 7 | 7 | 14 | 24 | 4 | 0 | 0 | 0 | 0 |
| 2002–2003 | Pelicans | SM-liiga | 53 | 8 | 21 | 29 | 103 | – | – | – | – | – |
| 2003–2004 | Pelicans | SM-liiga | 56 | 5 | 13 | 18 | 36 | – | – | – | – | – |
| 2004–2005 | Pelicans | SM-liiga | 55 | 6 | 5 | 11 | 28 | – | – | – | – | – |
| 2005–2006 | EHC Lustenau | ÖNL | 44 | 27 | 45 | 72 | 52 | – | – | – | – | – |
| 2006–2007 | EHC Lustenau | ÖNL | 32 | 15 | 71 | 86 | 36 | 7 | 2 | 9 | 11 | 37 |
| 2007–2008 | EHC Lustenau | ÖNL | 32 | 27 | 73 | 100 | 16 | 7 | 5 | 8 | 13 | 10 |
| 2008–2009 | EHC Lustenau | ÖNL | 28 | 27 | 56 | 83 | 20 | 11 | 8 | 13 | 21 | 8 |
| 2009–2010 | EHC Lustenau | ÖNL | 36 | 19 | 48 | 67 | 24 | 2 | 1 | 1 | 2 | 0 |
| 2010–2011 | EHC Lustenau | ÖNL | 34 | 18 | 42 | 60 | 18 | 3 | 1 | 1 | 2 | 2 |
| 2011–2012 | EHC Lustenau | ÖNL | 32 | 18 | 46 | 64 | 20 | 3 | 3 | 3 | 6 | 10 |
| 2012–2013 | EHC Lustenau | INL | 30 | 8 | 35 | 43 | 18 | – | – | – | – | – |
| 2013–2014 | EHC Lustenau | INL | 35 | 23 | 38 | 61 | 8 | 3 | 2 | 3 | 5 | 2 |
| 2014–2015 | EHC Lustenau | INL | 28 | 13 | 31 | 44 | 18 | 11 | 6 | 9 | 15 | 0 |
| 2015–2016 | EHC Lustenau | INL | 29 | 7 | 17 | 24 | 16 | 11 | 2 | 3 | 5 | 0 |
| 9 kautta | yhteensä | SM-liiga | 336 | 39 | 63 | 102 | 261 | 7 | 0 | 1 | 1 | 0 |
| 11 kautta | yhteensä | ÖNL/INL | 360 | 202 | 502 | 704 | 246 | 58 | 30 | 50 | 80 | 69 |

Lähteet
-------

* Toni Saarinen The Internet Hockey Databasessa (englanniksi)
* Toni Saarinen *Elite Prospects*. Everysport Media Group AB.  (englanniksi)

### Viitteet

1. 1 2 3 4 5 6  Lindholm, Matti: Minne katosi Toni Saarinen?  19.3.2014. Jatkoaika.com. Viitattu 23.3.2014.
2. 1 2  Lassi Seppä: Entinen Liiga-hyökkääjä Toni Saarinen on kuollut auto-onnettomuudessa *Jatkoaika*.  3.8.2021. Viitattu 3.8.2021.
3. ↑  Toni Saarinen - European Hockey.Net (englanniksi)
4. 1 2 3 4  Toni Saarinen *Elite Prospects*. Everysport Media Group AB.  (englanniksi)
5. ↑  Pelicansin Toni Saarinen Itävaltaan  14.6.2005. Jatkoaika.com. Viitattu 23.3.2014.
6. 1 2  Lustenaus Legende Toni Saarinen beendet Eishockey-Karriere  15.4.2016. EHC Alge Elastic Lustenau. Viitattu 21.4.2016. (saksaksi)